**PRAVO OSOBA S INVALIDITETOM NA MEDICINSKU REHABILITACIJU**

**KO IMA PRAVO NA MEDICINSKU REHABILITACIJU I KAKO JE MOŽE OSTVARITI?**

Medicinska rehabilitacija služi poboljšanju ili otklanjanju funkcionalnih smetnji koje su nastale kao posljedica bolesti, stanja ili posljedica povreda.

Prema *Zakonu o zdravstvenoj zaštiti,* medicinska rehabilitacija se sprovodi na svim nivoima zdravstvene zaštite i može se ostvariti u domovima zdravlja, bolnicama i prirodnom lječilištu.

Nivoi zdravstvene zaštite u **Crnoj Gori** su: *primarni*, koji se obezbjeđuje kroz domove zdravlja i posredstvom izabranog ljekara kao prve kontakt tačke između građanina/ke i zdravstvenog sistema, *sekunarni*, koji s ostvaruje kroz opšte bolnice i njihove timove ljekara specijalista i *tercijarni* nivo zdravstvene zaštite, koji se ostvaruje kroz **Klinički centar Crne Gore** (**KCCG**) i druge specijalizovane zdravstvene ustanove poput specijalnih bolnica, instituta, prirodnih lječilišta i sl.

U *primarnom* nivou zdravstvene zaštite može se ostvariti fizikalna rehabilitacija, dok se u *sekundarnom* i *tercijarnom* nivou zdravstvene zaštite medicinska rehabilitacija u *Zakonu* ne sužava samo na fizikalnu rehabilitaciju.

Međutim, u dosadašnjoj praksi je slučaj da se u **Crnoj Gori** može ostvariti samo fizikalna medicinska rehabilitacija.

**Koja je procedura za ostvarivanje prava?**

Pravo na medicinsku rehabilitaciju osigurano lice ostvaruje na osnovu *Uputnice* *za korišćenje medicinske rehabilitacije*, koja se izdaje na propisanom *obrascu*.

**Fond** izdaje *Uputnicu* na osnovu medicinske dokumentacije i predloga konzilijuma doktora **Kliničkog centra Crne Gore** i to:

- *Kardiološko-kardiohirurškog konzilijuma* koji čine: dva doktora specijalista kardiologa i jedan doktor specijalista kardiohirurg, za bolesti sistema krvotoka u skladu sa *Listom za medicinsku rehabilitaciju*;

- *Neurološko-neurohirurškog konzilijuma* koji čine: dva doktora specijalista neurologa i jedan doktor specijalista neurohirurg, za bolesti i povrede nervnog sistema i za tumore u skladu sa *Listom za medicinsku rehabilitaciju*;

- *Ortopedsko-reumatološko-fizijatrijskog konzilijuma* koji čine: jedan doktor specijalista ortoped, jedan doktor specijalista fizikalne medicine i jedan doktor specijalista reumatolog, za bolesti i povrede koštano-mišićnog sistema i vezivnog tkiva i opekotine u skladu sa *Listom za medicinsku rehabilitaciju* i

- *Konzilijum* **Instituta za bolesti djece** **KCCG** koji čine: jedan doktor specijalista neurolog, jedan doktor specijalista pedijatar (pedijatar ili neonatolog) i jedan doktor specijalista fizijatar za djecu do navršenih 15 godina života za bolesti, povrede i stanja u skladu sa *Listom za medicinsku rehabilitaciju.*

Konzilijumi doktora **KCCG** predlažu korišćenje medicinske rehabilitacije na propisanom *obrascu*.

Uz predlog konzilijuma, osigurano lice podnosi i medicinsku dokumentaciju (otpusna lista, iscrpni specijalistički izvještaj i dr) u skladu sa *Listom za korišćenje specijalizovane medicinske rehabilitacije*.

**Medicinska rehabilitacija na primarnom nivou zdravstvene zaštite**

Pravo na fizikalnu terapiju i rehabilitaciju, uključujući i njeno sprovođenje u kući korisnika/ce, se ostvaruje u *primarnoj* zdravstvenoj zaštiti besplatno, tj. njeni troškovi su pokriveni iz sredstava obaveznog zdravstvenog osiguranja (**Fonda za zdravstveno osiguranje Crne Gore**).

Procedura za ostvarenje ovog prava je sljedeća:

* *Izabrani doktor* osobu s invaliditetom upućuje na pregled kod specijaliste fizijatrije na primarnom nivou zdravstvene zaštite;
* *Specijalista fizijatrije* propisuje vrstu, trajanje tretmana i mjesto njenog sprovođenja (Dom zdravlja ili kuća/stan korisnika/ce) .

**Medicinska rehabilitacija na sekundarnom i tercijarnom nivou zdravstvene zaštite**

Medicinska rehabilitacija, koja se obezbjeđuje u *sekundarnom i tercijarnom nivou* zdravstvene zaštite je besplatna za: djecu osiguranika, žene u toku trudnoće, porođaja i godinu dana nakon porođaja, za starije od 65 godina, davaoce organa, tkiva i ćelija u svrhu liječenja, dobrovoljne davaoce krvi, koji su krv dali više od deset puta, korisnicima socijalno-zaštitnih prava i članovima njihovih porodica (*u koje spadaju korisnici/e prava na dodatak za njegu i pomoć i ličnu invalidninu*), osobe s invaliditetom koje su na evidenciji nezaposlenih lica **Zavoda za zapošljavanje Crne Gore**, korisnici/e najniže penzije, borci, vojni invalidi, civilni invalidi rata i korisnici/e materijalnog obezbjeđenja boraca, nezaposleni, osobe na izdržavanju zatvorske kazne i kojima je izrečena mjera obaveznog psihijatrijskog liječenja, osobe s oštećenjem vida, osobe s oštećenjem sluha i osobe s autizmom.

**Participaciju od 40 % troška medicinske rehabilitacije** plaćaju osiguranici Fonda zdravstvenog osiguranja iz samo dvije kategorije - kardiološki sa ugrađenim stentom (koji nisu penzioneri) i fizijatrijski sa dijagnozom fraktura lumbalnih pršljenova, dok za ostale osiguranike troškove snosi Fond.

Pravo na pratioca u zdravstvenim ustanovama u kojima se pruža medicinska rehabilitacija imaju: **djeca do 15 godina života** kojima je odobrena medicinska rehabilitacija, i dijete do 18 godina života koje boluje od maligne bolesti, koje ima oštećenje mišića i neuromuskularne bolesti, plegični sindrom, oštećenje sluha, vida i govora sa više od 70% tjelesnog oštećenja, intelektualni invaliditet sa IQ 69 i manje, autistične poremećaje, psihoze i epilepsiju.

Troškovi smještaja i ishrane pratioca se uopšte ne pokrivaju iz sredstava obaveznog zdravstvenog osiguranja za pratioce punoljetnih osoba s invaliditetom.

...

**Od 15. 2. 2025. godine u primjeni je novi *Pravilnik o indikacijama i načinu korišćenja medicinske rehabilitacije* u zdravstvenim ustanovama koje obavljaju specijalizovanu medicinsku rehabilitaciju.**

Ovim pravilnikom proširena su i prava pacijenata koji je upućuju na rehabilitaciju u Institut „Dr Simo Milošević“ u **Igalu**.

Po prvi put pravo na medicinsku rehabilitaciju ostvaruju osiguranici sa **dijagnozom osteoporoza sa patološkim prelomom i epilepsija** (nakon operativnog zahvata).

**Djeca** sa povredom **plexusa brahialisa**, nakon porođaja, umjesto dosadašnjih 21 dan u svakoj kalendarskoj godini do navršene pete godine života, imaće pravo na tri rehabilitacije po 21 dan u prvoj godini i 21 dan u svakoj kalendarskoj godini do desete godine ukoliko postoji značajan neurološki deficit.

**Djeca** sa **spinalnom mišićnom atrofijom (SMA)**, bez obzira na vrstu medikamentozne terapije, imaće pravo na rehabilitaciju u Institutu, a pravo na dvije rehabilitacije godišnje po prvi put ostvarivaće i pacijenti nakon osamnaeste godine života.

**Djeca** sa **cerebralnom paralizom**, umjesto do petnaeste godine života, sada će do osamnaeste godine imati pravo na jednu rehabilitaciju godišnje, u trajanju od 21 dan.

Pacijenti sa **Fridrajhovom ataksijom**, umjesto jednom godišnje, sada će imati pravo na rehabilitaciju dva puta godišnje.

Pacijenti sa nasljednom **spastičnom oduzetošću obje noge**, umjesto svake druge godine, imaće pravo na rehabilitaciju jednom godišnje.

Pacijenti sa **amiotrofičnom lateralnom sklerozom (ALS)**, koji su ostvarivali pravo na rehabilitaciju jednom godišnje, sada će imati mogućnost da dva puta tokom godine ostvare pravo na rehabilitaciju, u trajanju od 21 dan.

Pacijenti koji dožive **krvarenja ispod paučinaste moždanice, krvarenja u mozgu i infarkt mozga** imaće pravo na rehabilitaciju dva puta u prvoj godini, sa mogućnošću produženja još 14 dana na predlog ljekara fizijatra iz Instituta u **Igalu.**

**Djeca** sa **traumatskom povredom kičmene moždine**, umjesto jedne rehabilitacije u prvih šest mjeseci nakon operacije, imaće pravo na rehabilitaciju u trajanju od 21 dan svake kalendarske godine do navršenih osamnaest godina života.

Pacijenti sa **reumatoidnim artritisom seropozitivnim i seronegativnim I, II i III stadijumom, psorijaznim artritisom I, II i III stadijumom i zapaljenjem zgloba kod djece I, II i III stadijumom**, imaće pravo na rehabilitaciju svake druge godine, umjesto svake treće godine.

**Djeca** sa **bronhijalnom astmom** imaće pravo na rehabilitaciju u trajanju od 21 dan svake godine u uzrastu od treće do petnaeste godine.

**Djeca** sa **hroničnom opstruktivnom bolešću pluća** sada će od prve do petnaeste godine života imati pravo na jednu rehabilitaciju u toku godine, nakon bolničkog liječenja.

Procedura za ostvarivanje medicinske rehabilitacije u ustanovama *sekundarnog i tercijarnog* nivoa zdravstvene zaštite je sljedeća:

* *Izabrani doktor* osobu s invaliditetom upućuje na pregled kod specijaliste fizijatrije na sekundarnom ili tercijarnom nivou zdravstvene zaštite i
* *Specijalista fizijatrije* propisuje vrstu i trajanje tretmana.

**Specijalizovana medicinska rehabilitacija**

Radi održavanja i/li poboljšanja fizičkog stanja osobe s invaliditetom, sprovodi se specijalizovana medicinska rehabilitacija, koju u Crnoj Gori jedino pruža **Institut za fizikalnu medicinu, rehabilitaciju i reumatologiju „Dr Simo Milošević“** u **Igalu** i **PZU Opšta bolnica „Meljine“** (samo za rehabilitaciju nakon kardiohirurških operacija).

Što se tiče pokrića troškova specijalizovane medicinske rehabilitacije i ishrane i smještaja pratioca osobe s invaliditetom, situacija je ista kao kod medicinske rehabilitacije na *sekundarnom i tercijarnom* nivou zdravstvene zaštite.

Međutim, na osnovu *Pravilnika o indikacijama i načinu korišćenja medicinske rehabilitacije u zdravstvenim ustanovama koje obavljaju specijalizovanu medicinsku rehabilitaciju*, osobe s invaliditetom mogu ovo pravo ostvariti jedino ako imaju dijagnozu koja je propisana *Listom bolesti, bolesnih stanja i posledica povreda za korišćenje medicinske rehabilitacije.*

Ova *Lista,* osim dijagnoza, propisuje i kada se i u kom vremenskom intervalu pravo na specijalizovanu medicinsku rehabilitaciju može ostvariti, koliko ona može trajati, koja medicinska dokumentacija je potrebna, koji konzilijum **KCCG-a**, opšte i/li specijalizovane bolnice je nadležan dati *Nalaz i mišljenje*, i druge okolnosti značajne za priznanje ovog prava.

Procedura za ostvarenje ovog prava je sljedeća:

* Izabrani doktor osobu s invaliditetom upućuje na pregled kod specijaliste odgovarajuće grane medicine (neurologije, reumatologije, ortopedije, fizijatrije i sl);
* Specijalista u svom *Izvještaju* navodi da osobi s invaliditetom preporučuje specijalizovanu medicinsku rehabilitaciju, te da se u tom smislu obrati nadležnom *Konzilijumu ljekara specijalista*;
* Na osnovu *Izvještaja* specijaliste izabrani doktor osobu s invaliditetom upućuje na pregled kod nadležnog Konzilijuma ljekara specijalista;
* *Pozitivan Nalaz i mišljenje* nadležnog *Konzilijuma ljekara specijalista* s ostalom medicinskom dokumentacijom osoba s invaliditetom podnosi filijali **Fonda za zdravstveno osiguranje** u mjestu gdje je ta osoba zdravstveno osigurana;
* Na osnovu pozitivnog *Nalaza i mišljenja Prvostepene ljekarske komisije* **Fonda za zdravstveno osiguranje**, filijala osobi s invaliditetom izdaje *Rješenje* i *Uputnicu* za ustanovu za specijalizovanu medicinsku rehabilitaciju;
* *Uputnica* se s medicinskom dokumentacijom šalje **Institutu za fizikalnu medicinu, rehabilitaciju i reumatologiju „Dr Simo Milošević“** u **Igalu**.

Za osobe s prebivalištem ili boravištem van **Herceg Novog**, priznaju se i troškovi puta s pratiocem, što se treba naglasiti u *Izvještaju* *specijaliste* i *Nalazu i mišljenju Konzilijuma ljekara specijalista*.

Za one osobe s invaliditetom koje ne mogu koristiti javni prevoz može se obezbijediti prevoz sanitetskim vozilom.

**Kome i kako možete da se žalite?**

Osobama s invaliditetom kojima filijala **Fonda za zdravstveno osiguranje** **Crne Gore** odbije priznanje prava na specijalizovanu medicinsku rehabilitaciju ostaje mogućnost podnošenja *Žalbe* **Ministarstvu zdravlja** a ukoliko je *Rješenje* i ove institucije negativno, može se pokrenuti upravni spor pred **Upravnim sudom Crne Gore**.

------

Nakon pozitivnih *rješenja* i *presuda* viših istanci, **Fond za zdravstveno osiguranje** **Crne Gore** osobi s invaliditetom izdaje *Uputnicu*.

Osoba s invaliditetom se s **Institutom** u **Igalu** dogovara o terminu realizacije specijalizovane medicnske rehabilitacije, koju je dužna da iskoristi u roku od šest mjeseci od dobijanja *Uputnice*.

Ukoliko zbog nepredviđene situacije osoba s invaliditetom prekine specijalizovanu medicinsku rehabilitaciju može je nastaviti u roku od tri mjeseca od dana tog prekida.

Na sljedećem linku možete naći pravne regulative <https://fzocg.me/pravna-regulativa/>

*Lista za medicinsku rehabilitaciju* se nalazi kao prilog pored ove smjernice.